贈辨才宗衍大師
作者：郭祥正
朝代：宋

paragraphs: 開帆出長淮，泊舟近禪剎。
仰瞻窣雲塔，俯壓神物穴。
衍語如懸河，事從古先說。
欣聞佛力聖，降魔未嘗殺。
爾來居幾年，戒履皎霜雪。
領徒三百人，晝飯天廚說。
重重殿閣陰，清爽無六月。
固知出世緣，了與俗士別。
此生猶孤蓬，驚風畏飄瞥。
長林宿鳥盡，而我歸路絕。
出處既不同，凈社無由結。
三嘆復何言，疏鍾雲外滅。